Folketing
1999-10-28

Nu har vi så fået konstateret, at regeringen altså har trukket sit forslag om, at der skal være brugerbetaling for hjemmehjælp. Men man er jo lige nødt til at holde sig for øje, hvorfor regeringen har trukket sit forslag. Det er ikke, fordi den synes, det er en dårlig idé, ikke, fordi den har fortrudt, den sagde det, ikke, fordi det ikke længere er regeringens politik. Nej, fordi der ikke er flertal for det. Det synes jeg man skal skrive sig bag øret og huske. Det er fortsat regeringens politik, at der skal være brugerbetaling på hjemmehjælp, at der skal være brugerbetaling på sygdom. Det er det, som Socialdemokratiet og Det Radikale Venstre står for, og det gør de stadig væk. Den eneste grund til, at man har trukket forslaget i denne omgang, er, at man ikke kunne skaffe flertal for det her i Folketingssalen. Det synes jeg man lige skal skrive sig bag øret og huske på. Så må jeg også nok sige til socialministeren, som formentlig har godkendt det forslag til vedtagelse, som Socialdemokratiet har fremsat: Alle disse mange pinde kan man jo ikke stemme imod, og derfor stemmer vi for, men kunne alle disse pinde ikke sammenfattes i én pind: Kommunerne skal overholde gældende lovgivning. Men hvis det er sådan, at socialministeren har behov for at få et skulderklap fra Folketinget til at varetage den opgave, som dybest set er socialministerens allerede i dag, så giver vi gerne ministeren det skulderklap.